So laat ek dan nou, sonder 'n verlammende verpligting oor waar dit eindig, vir julle vertel van my reis na Nederland in Mei 2017.
Ek wou graag 'n Europese land besoek. Dit sou dien as 'n vakansie, maar ook as eerstehandse ervaring dien oor die leefstyl in die Eerste Wêreld. Soos baie ander in hierdie land het ek al gewonder of dit nie wys sou wees om my heil daar oorkant te loop soek nie.
Twee van my vriende woon tans in Amsterdam. Een is Marike, wat saam met my studeer het. Sy doen aktuariële werk by Ernst & Young. Die ander is Karl, tans 'n meestersstudent in regte, wat my menigte kere aangemoedig het om die reis daarheen te onderneem. Ons het op Stellenbosch ontmoet, en het 'n vriendskap gevorm deur ons gesamentlike belanstelling in joernalistiek en werk by die studentekoerant. Kultuur is een van ons gereelde gesprekspunte - waar pas ons by die samelewing in? Diegene wat al Rian Malan se "My Traitor's Heart" gelees het sal dit miskien veelseggend vind dat ons hom beide bewonder vir daardie skryfwerk en dit baie bespreek. Karl is reeds sedert middel 2016 daar anderkant, so dit sou interessant wees om te hoor hoe hy sy Europese ervaring tot dusver opsom. Hy het ook aangebied dat ek by hom kan bly, wat 'n aansienlike bydra gemaak het in my besluit om 'n drie-week-lange besoek af te lê.